Imtella' Ġunju 25, 2020 - Aġġornata 25 Ta' Ġunju, 2020 6:35pm Applikazzjoni għat-twessigħ ta' Triq Għeriexem fir-Rabat, li tagħti mir-Roman Villa san-Nigret ġiet differita, minħabba li s-sistema tal-video conferencing użata mill-Awtorità tal-Ippjanar ma ppermetietx aktar minn 40 persuna. It-teknologija virtwali li fil-pandemija bdiet tintuża għal laqgħat pubbliċi għandha wkoll il-limitazzjonijiet tagħha. Dan deher illum meta laqgħa tal-Bord tal-Awtorità tal-Ippjanar permezz tal-video conferencing kellha titwaqqaf ħesrem minħabba problemi tekniċi li ma bdewx jippermettu aktar minn 40 persuna jingħaqdu mal-laqgħa fl-istess ħin. Mal- 1,150 persuna rreġistraw l-oġġezzjoni tagħhom għal din l-applikazzjoni. Il-laqgħa kienet qiegħda tikkunsidra applikazzjoni tal-Ministeru tat-Trasport għat-twessigħ ta' triq Għeriexem fir-Rabat, li tagħti mir-Roman Villa san-Nigret. Din kellha tiġi sospiża għal nofs siegħa miċ-Chairman tal-Bord, il-Perit Vince Cassar, iżda anke wara l-problema ma ssolvietx. Iċ-Chairman għarraf li xi persuni kienu qegħdin jippruvaw jidħlu biex jisimgħu u jkunu jistgħu jipparteċipaw fil-laqgħa, imma ma kienx qed jirnexxilhom, fosthom anki membru tal-bord, u għalhekk il-laqgħa ġiet sospiża. Il-Perit Cassar żied jgħid li l-Awtorità ser issib mezzi alternattivi, fosthom li l-laqgħat tal-awtorità jerġgħu jibdew isiru fil-board room bil-miżuri ta' distanza soċjali.